Pokrajinsko tajništvo za obrazovanje, propise, upravu i nacionalne manjine ‒ nacionalne zajednice, na temelju članaka 15., 16. i 24. stavka 2. Pokrajinske skupštinske odluke o pokrajinskoj upravi („Službeni list APV”, broj: 37/14, 54/14 ‒ dr. odluka 37/2016, 29/2017, 24/2019, 66/20 i 38/21), članaka 11., 22. i 23. Pokrajinske skupštinske odluke o proračunu Autonomne Pokrajine Vojvodine za 2025. godinu („Službeni list APV“, broj: 57/2024), Uredbe o sredstvima za poticanje programa ili nedostajućeg dijela sredstava za financiranje programa od javnog interesa koje realiziraju udruge („Službeni glasnik RS“, broj: 16/2018), Upute o obvezi definiranja veze između utvrđenog javnog interesa i financiranja programa koje realiziraju udruge („Službeni list APV”, broj: 1/2020), u vezi s Pokrajinskom skupštinskom odlukom o dodjeli proračunskih sredstava za unaprjeđenje položaja nacionalnih manjina – nacionalnih zajednica i razvoj multikulturalizma i tolerancije („Službeni list APV“, broj: 8/2019), d o n o s i

**PRAVILNIK**

**O DODJELI PRORAČUNSKIH SREDSTAVA POKRAJINSKOG TAJNIŠTVA ZA OBRAZOVANJE, PROPISE, UPRAVU I NACIONALNE MANJINE – NACIONALNE ZAJEDNICE ZA FINANCIRANJE ILI SUFINANCIRANJE POTPROJEKTA „MULTIKULTURALIZAM NA KLIK“ U 2025. GODINI**

**Opće odredbe**

**Članak 1.**

Ovim Pravilnikom se uređuju način, namjena, postupak, uvjeti, kriteriji i druga pitanja od značaja za dodjelu proračunskih sredstava i druga pitanja značajna za sufinanciranje programa i projekata koji im za cilj unaprjeđivanje i razvoj multikulturalizma i tolerancije u Autonomnoj Pokrajini Vojvodini (u daljnjem tekstu: AP Vojvodina), sukladno Odluci o proračunu Autonomne Pokrajine Vojvodine za 2025. godinu, u okviru posebnog razdjela Pokrajinskog tajništva za obrazovanje, propise, upravu, nacionalne manjine ‒ nacionalne zajednice (u daljnjem tekstu: Tajništvo).

Svi pojmovi koji se koriste u ovom pravilniku u muškom gramatičkom rodu obuhvaćaju muški i ženski rod osoba na koje se odnose.

**Namjena i pravo na dodjelu sredstava**

**Članak 2.**

Pravo na dodjelu proračunskih sredstava Pokrajinskog tajništva usmjerenih na unaprjeđivanje i razvoj multikulturalizma i tolerancije imaju udruge, fondovi, fondacije, koji imaju registrirano sjedište na teritoriju AP Vojvodine (u daljnjem tekstu: podnositelji prijave), i čija je djelatnost i cilj osnivanja u vezi s razvojem multikulturalizma i tolerancije u AP Vojvodini.

Dodjela sredstava se obavlja za organizaciju nagradnih natječaja od općeg javnog interesa, za učenike nižih i viših razreda osnovnih škola iz AP Vojvodine i to u području multikulturalizma, tolerancije i očuvanja i promoviranja etničke raznolikosti i kulturnog identiteta nacionalnih manjina – nacionalnih zajednica Vojvodine.

Pravo na dodjelu sredstava nemaju izravni i neizravni proračunski korisnici, trgovačka društva i nacionalna vijeća nacionalnih manjina.

**Način i visina dodjele sredstava**

**Članak 3.**

Potprojekt iz članka 1. ovog Pravilnika financira se ili sufinancira putem javnog natječaja (u daljnjem tekstu: natječaj), koji se raspisuje najmanje jednom godišnje, sukladno financijskom planu Tajništva, a na temelju podnesenih prijava na natječaj.

Natječaj se raspisuje 29. siječnja 2025. godine. Rok za podnošenje prijava istječe 28. veljače 2025. godine.

Natječaj se raspisuje na ukupan iznos od 800.000,00 dinara.

Natječaj sadrži podatke o nazivu akta na temelju kog se raspisuje natječaj, visinu ukupnih sredstava predviđenih za dodjelu po natječaju, o tome tko se može prijaviti na natječaj i za koje namjene, kriterije po kojima će se rangirati prijave na natječaj, način i rok za podnošenje prijava na natječaj, kao i dokumentaciju kojom se dokazuje ispunjenost uvjeta za podnošenje prijave na natječaj.

**Objava natječaja**

**Članak 4.**

Natječaj se objavljuje u „Službenom listu Autonomne Pokrajine Vojvodine“ i na mrežnoj stranici Tajništva, a obavijest o natječaju i adresa internetske prezentacije na kojoj je objavljen javni natječaj objavljuje se u najmanje jednim dnevnim novinama koje se distribuiraju za cijeli teritorij Republike Srbije.

Natječaj ili obavijest o natječaju i adresu internetske prezentacije na kojoj je objavljen natječaj, mogu se objaviti i na jezicima nacionalnih manjina – nacionalnih zajednica, koji su u službenoj uporabi u radu tijela Autonomne Pokrajine Vojvodine.

**Prijava za dodjelu sredstava**

**Članak 5.**

Prijava na natječaj podnosi se u pismenoj formi, na jedinstvenom obrascu koji se objavljuje na mrežnoj stranici Tajništva, u roku koji ne može biti kraći od 15 dana od dana objave natječaja.

Podnositelji prijave na javni natječaj, uz prijavu, obvezno podnose i:

* detaljno razrađen plan potprojekta i opis aktivnosti;
* prijedlog dinamike realizacije aktivnosti u 2025. godini;
* prijedlog tema i forme radova koji će biti predmet nagradnih natječaja;
* prijedlog nagradnog fonda i forme nagrađivanja;
* prijedlog proračuna potprojekta;
* prijedlog modela suradnje s Tajništvom u realizaciji potprojekta;
* službeni dokaz o registraciji podnositelja prijave (preslika).

**Postupanje i obrada prijave za dodjelu sredstava**

**Članak 6.**

Po prijavama postupa i iste obrađuje Tajništvo.

Tajništvo po službenoj dužnosti utvrđuje je li podnositelj prijave upisan u registar nadležnog tijela i ostvaruju li se, prema statutarnim odredbama, ciljevi u području u kojoj se potprojekt realizira, kao i je li sadržaj prijave za potprojekt u vezi s namjenom natječaja.

Tajništvo zadržava pravo od podnositelja prijave, prema potrebi, zatražiti dodatnu dokumentaciju, podatke i informacije.

Prijave i priložena dokumentacija ne vraćaju se podnositeljima prijave.

**Povjerenstvo za dodjelu sredstava**

**Članak 7.**

Pokrajinski tajnik formira rješenjem natječajno Povjerenstvo (u daljnjem tekstu: Povjerenstvo) za provedbu postupka dodjele proračunskih sredstava.

Rješenjem o formiranju Povjerenstva određuju se članovi Povjerenstva, zadaci Povjerenstva, kao i druga pitanja od značaja za rad i postupanje Povjerenstva.

Članovi Povjerenstva su predstavnici Tajništva, a mogu biti i stručnjaci iz odgovarajućeg područja sukladno natječaju.

Članovi Povjerenstva dužni su potpisati izjavu da nemaju privatni interes u vezi s radom i odlučivanjem Povjerenstva, odnosno provedbom natječaja (izjava o nepostojanju sukoba interesa).

Sukob interesa postoji ako su član Povjerenstva ili članovi njegove obitelji (bračni ili izvanbračni drug, dijete ili roditelj) zaposlenici ili članovi tijela korisnika koje sudjeluje na natječaju ili bilo kojeg drugog pravnog subjekta povezanog na bilo koji način s tim podnositeljem prijave, ili u odnosu na te podnositelje prijave ima bilo koji materijalni ili nematerijalni interes, suprotan javnom interesu i to u slučajevima obiteljske povezanosti, ekonomskih interesa ili drugog zajedničkog interesa.

Član Povjerenstva potpisuje izjavu prije poduzimanja prve radnje u vezi s natječajem.

U slučaju spoznaje da se nalazi u sukobu interesa, član Povjerenstva je dužan o tome odmah obavijestiti ostale članove Povjerenstva i izuzeti se iz daljnjeg rada Povjerenstva. O rješavanju sukoba interesa Tajništvo odlučuje u svakom slučaju posebno, a kada utvrdi sukob interesa, imenovat će u povjerenstvo novog člana kao zamjenu.

**Razmatranje prijava od strane povjerenstva**

**Članak 8.**

Nakon isteka roka za podnošenje prijave za dodjelu sredstava za potprojekt „Multikulturalizam na klik“, Povjerenstvo pristupa razmatranju prijava.

Povjerenstvo će izabrati jednu podnesenu prijavu kojoj će se dodijeliti cjelokupna sredstva predviđena natječajem.

Povjerenstvo će rješenjem odbaciti nepotpune ili nepravilno popunjene prijave, tj. prijave u kojima nisu popunjena sva obvezna polja, prijave koje nisu potpisane i pečatirane, kao i nepravodobne prijave.

Povjerenstvo će rješenjem odbaciti i nedopuštene prijave, i to:

* prijave podnesene od strane osoba koje su neovlaštene i subjekata koji nisu predviđeni natječajem;
* prijave koje se ne odnose na natječajem predviđene namjene iz članka 2. ovog Pravilnika;
* prijave podnositelja prijava koji nisu podnijeli izvješće o utrošku i korištenju dodijeljenih sredstava za prethodnu godinu, odnosno za koje se utvrdi iz izvješća da su nenamjenski utrošili ta sredstva, kao ni prijave podnositelja koji nisu izmirili obveze po prethodnim natječajima Tajništva u smislu dostavljanja fotografija ili videomaterijala kao dokaza o realiziranim aktivnostima;
* prijave podnositelja prijava koji narativno/financijsko izvješće o realizaciji programa/projekata/potprojekta iz prethodne godine nisu dostavili u predviđenim rokovima;
* prijave za potprojekt čija realizacija se ne može izvršiti tijekom tekuće kalendarske, odnosno proračunske godine.

Podnositelj prijave ima pravo podnijeti žalbu na rješenje o odbacivanju, u roku od 8 dana od dana primitka rješenja. Odluku o žalbi, koja mora biti obrazložena, Tajništvo donosi u roku od 15 dana od dana njezinog primitka.

**Kriteriji za dodjelu sredstava**

**Članak 9.**

Kriteriji koji će se primjenjivati prilikom odlučivanja o izboru za dodjelu sredstava za potprojekt „Multikulturalizam na klik“ su:

* prijedlog forme radova i tema nagradnih natječaja;
* kvaliteta prijedloga aktivnosti, ocjena efikasnosti i mogućnosti potpune realizacije cilja i teme natječaja;
* prijedlog dinamike realizacije nagradnih natječaja tijekom 2025. godine;
* prijedlog forme nagrađivanja i proračuna potprojekta;
* prijedlog modela suradnje s Tajništvom u realizaciji potprojekta;
* prethodne aktivnosti podnositelja prijave u vezi s područjima na koje se odnose nagradni natječaji.

**Lista vrednovanja, bodovanja i rangiranja**

**Članak 10.**

Nakon što su razmatrane prijave na natječaj, povjerenstvo usvaja zapisnik.

Radi vrednovanja prijava na natječaj, Povjerenstvo utvrđuje listu vrednovanja, bodovanja i rangiranja (u daljnjem tekstu: rang-lista), uzimajući u obzir navedene kriterije.

Rang-lista, kao i pregled odbačenih prijava predstavlja sastavni dio Zapisnika povjerenstva.

Rang-lista obuhvaća vrednovane, bodovane i rangirane prijave, za koje se predlaže dodjela sredstava, kao i vrednovane, bodovane i rangirane prijave za koje se ne predlaže dodjela sredstava.

Bodovanje se obavlja na sljedeći način:

* usklađenost potprojekata sa svim zahtjevima natječaja i natječajne dokumentacije - ocjenjuje se je li potprojekt usklađen sa svim zahtjevima natječajne dokumentacije; vrednovanje: 1 – 5 poena;
* zadovoljavanje općeg interesa u području unaprjeđivanja i razvoja multikulturalizma i tolerancije na teritoriju Autonomne Pokrajine Vojvodine; vrednovanje: 1 – 5 poena;
* obuhvat programa/potprojekta – kolike su mogućnosti programa/potprojekta rada da obuhvati širi krug korisnika i da potakne njihovo aktivno sudjelovanje u realizaciji predviđenih aktivnosti; uključuje li partnerstvo s drugim udrugama, gospodarstvom ili javnim sektorom; vrednovanje: 1 – 5 poena;
* izvješće o utrošku sredstava – udruga, fond odnosno fondacija podnese izvješće o utrošku sredstava dobivenih iz proračuna AP Vojvodine za prethodnu godinu, a udruga, fond ili fondacija, koji prvi put sudjeluju u natječaju za sredstva, podnese izvješće o realizaciji barem jednog programa/projekta/potprojekta iz drugog izvora financiranja; vrednovanje: 1 – 5 poena;
* održivost – hoće li se aktivnosti u vezi s programom/potprojektom nastaviti i nakon financiranja iz proračuna AP Vojvodine; vrednovanje: 1 – 5 poena;
* aktivnosti i plan rada – postoji li jasna veza između ciljeva i aktivnosti predviđenih programom/potprojektom, je li predložen plan aktivnosti, te je li on realan i ostvariv u predviđenom vremenu; vrednovanje: 1 – 5 poena.

Povjerenstvo utvrđuje rang-listu prijava u roku koji ne može biti dulji od 60 dana od dana isteka roka za podnošenje prijava.

Rang-lista iz stavka 2. ovog članka objavljuje se na službenoj mrežnoj stranici Tajništva i na portalu e-Uprava.

Podnositelji prijave imaju pravo uvida u podnesene prijave i priloženu dokumentaciju u roku od tri radna dana od dana objave Rang-liste iz stavka 2. ovog članka.

Na listu iz stavka 2. ovog članka podnositelji prijave imaju pravo prigovora u roku od osam dana od dana njezine objave.

Odluku o prigovoru, koja mora biti obrazložena, natječajno povjerenstvo donosi u roku od 15 dana od dana njegova prijema.

**Odlučivanje o dodjeli sredstava**

**Članak 11.**

Po isteku roka, iz članka 10. ovog Pravilnika, za podnošenje prigovora odnosno za rješavanje povodom prigovora na listu, rang-lista se dostavlja na odlučivanje pokrajinskom tajniku.

Pokrajinski tajnik odlučuje o dodjeli sredstava po natječaju putem donošenja rješenja o dodjeli sredstava podnositelju prijave u roku od 30 dana od dana isteka roka za podnošenje prigovora.

U rješenju iz stavka 2. ovog članka navodi se podnositelj prijave kojem su odobrena sredstva i podnositelji prijava kojima nisu odobrena sredstva uz obrazloženje.

Rješenje iz stavka 2. ovog članka je konačno i objavljuje se na službenoj mrežnoj stranici Tajništva i na portalu e-Uprava.

**Ugovor i rješenje o dodjeli sredstava**

**Članak 12.**

Obvezu dodjele sredstava Tajništvo preuzima na temelju ugovora, u smislu zakona kojim se uređuje proračunski sustav.

Podnositelj prijave kome su dodijeljena sredstva dužan je, prije sklapanja ugovora o dodjeli sredstava, Tajništvu dostaviti izjavu da sredstva za realizaciju odobrenog potprojekta nisu na drugi način već osigurana, kao i izjavu o nepostojanju sukoba interesa i interni akt o antikorupcijskoj politici.

Podnositelj prijave kome budu dodijeljena sredstva po javnom natječaju, u obvezi je dostaviti Tajništvu podatak o posebnom namjenskom podračunu otvorenom kod Uprave za trezor za potprojekt za koji su mu sredstva odobrena.

Tajništvo prenosi dodijeljena sredstva na navedeni račun podnositelja prijave na temelju potpisanog ugovora, nakon potpisivanja istog, putem pojedinačnog rješenja, sukladno dinamici priljeva sredstava u proračun AP Vojvodine. Sredstva se mogu koristiti za refundaciju troškova u vezi s namjenom za koju su ista odobrena, uz obvezu dostavljanja dokumentacije o prethodno nastalim troškovima.

Ukoliko podnositelj prijave ne potpiše ugovor i ne dostavi podatak o posebnom namjenskom podračunu otvoren kod Uprave za trezor za potprojekt za koji su mu sredstva odobrena, u roku koji je odredilo Tajništvo, smatrat će se da je odustao od podnesene prijave.

U slučaju da se, uslijed razloga na koje Tajništvo ne može utjecati, dodijeljena sredstva ne mogu prenijeti na navedene račune podnositelja prijave, Tajništvo ima pravo raskinuti ugovor.

Umjesto podnositelja prijave iz stavka 5. i 6. ovog članka, sredstva se dodjeljuju podnositelju prijave sukladno mjestu rangiranja na listi vrednovanja i rangiranja prijava.

**Sukob interesa kod korisnika sredstava**

**Članak 13.**

Podnositelj prijave će poduzeti sve potrebne mjere u cilju izbjegavanja sukoba interesa prilikom korištenja namjenskih sredstava i odmah po saznanju obavijestiti Tajništvo o svim situacijama koje predstavljaju ili bi mogle dovesti do sukoba interesa, sukladno zakonu.

Sukob interesa postoji u situaciji u kojoj je nepristrano izvršenje ugovornih obveza bilo koje osobe vezane ugovorom ugroženo zbog prilike da ta osoba svojom odlukom ili drugim aktivnostima učini pogodnost sebi ili s njom povezanim osobama (članovi obitelji: supružnik ili izvanbračni partner, dijete ili roditelj), zaposlenom, članu udruge, a na štetu javnog interesa i to u slučaju obiteljske povezanosti, ekonomskih interesa ili drugog zajedničkog interesa s tom osobom.

Svaki sukob interesa Tajništvo posebno razmatra i može od podnositelja prijave zatražiti sve potrebne obavijesti i dokumentaciju.

U slučaju utvrđenog postojanja sukoba interesa u provedbi ugovora, Tajništvo će zatražiti od podnositelja prijave (udruge) bez odlaganja, a najkasnije u roku od 30 dana, poduzimanje odgovarajućih mjera.

Ne smatra se sukobom interesa kada korisnik sredstava provodi program koji je usmjeren na članove udruge kao korisnike programa koji pripadaju društveno osjetljivim skupinama ili osobama s invaliditetom.

**Preraspodjela sredstava**

**Članak 14.**

Podnositelj prijave, u iznimnim situacijama, može tražiti suglasnost Tajništva radi preraspodjele sredstava za realizaciju planiranih aktivnosti u okviru odobrenog programa ili potprojekta.

Zahtjevom za preraspodjelu sredstava ne može se tražiti povećanje rashoda koji se odnose na ljudske resurse.

Preraspodjela sredstava se može izvršiti tek nakon dobivanja pismene suglasnosti ili potpisivanjem aneksa ugovora.

**Praćenje realizacije potprojekta**

**Članak 15.**

Potprojekt za koji su odobrena sredstva realizira se tijekom kalendarske godine, odnosno do 31. prosinca 2025. godine, sukladno zahtjevima iz natječaja.

Tajništvo prati realizaciju potprojekta za koji su odobrena sredstva.

Praćenje realizacije obuhvaća:

1. obvezu podnositelja prijave da obavještava Tajništvo o realizaciji potprojekta, u rokovima određenima ugovorom;
2. pregledanje izvješća od strane Tajništva;
3. nadzorne posjete predstavnika Tajništva;
4. obvezu podnositelja prijave da omogući predstavnicima Tajništva izvršenje uvida u relevantnu dokumentaciju nastalu tijekom realizacije programa ili potprojekta;
5. prikupljanje informacija od podnositelja prijave;
6. druge aktivnosti predviđene ugovorom.

Podnositelj prijave je dužan Tajništvu omogućiti praćenje realizacije potprojekta.

**Nadzorni posjeti**

**Članak 16.**

U cilju praćenja realizacije potprojekta, Tajništvo može realizirati nadzorne posjete.

Za potprojekte čije trajanje je dulje od šest mjeseci i čija je vrijednost odobrenih sredstava veća od 500.000,00 dinara, kao i potprojekte koji traju dulje od godinu dana, Tajništvo realizira najmanje jedan nadzorni posjet tijekom trajanja potprojekta, odnosno najmanje jednom godišnje.

Tajništvo sastavlja izvješće o nadzornom posjetu u roku od 10 dana od dana provedenog posjeta.

Ukoliko se prilikom praćenja realizacije potprojekta ili tijekom nadzornih posjeta utvrdi nenamjensko trošenje sredstava, Tajništvo ima pravo raskinuti ugovor i zahtijevati povrat prenesenih sredstava sa zakonskom kamatom.

**Izvješće o provedbi i korištenju sredstava u okviru potprojekta**

**Članak 17.**

Podnositelj prijave je obvezan Davatelju sredstava tijekom realizacije potporjekta, dostavljati fotografije i videomaterijale nastale u realizaciji istog, a u slučaju da se na fotografijama i videomaterijalima nalaze maloljetnici, podnositelj prijave je dužan prethodno pribaviti suglasnost njihovih roditelja ili skrbnika i smatra se da za dostavljene fotografije i videomaterijale postoji takva suglasnost kod podnositelja prijave.

Podnositelj prijave je dužan na svom promotivnom materijalu ili na drugi odgovarajući način objaviti da je u financiranju aktivnosti sudjelovalo Pokrajinsko tajništvo za obrazovanje, propise, upravu i nacionalne manjine – nacionalne zajednice.

Podnositelj prijave dužan je dodijeljena sredstva koristiti namjenski i zakonito, a neutrošena sredstva vratiti u proračun AP Vojvodine.

Podnositelj prijave je u obvezi podnijeti izvješće o korištenju sredstava, najkasnije u roku od 15 (petnaest) dana od utvrđenog roka za realizaciju namjene, a najkasnije do 31. prosinca 2025. godine, s pripadajućom dokumentacijom koju su ovjerile odgovorne osobe.

Podnositelju prijave koji ne dostavi izvješće u propisanom roku, šalje se Zahtjev za dostavljanje izvješća o korištenju sredstava, odnosno opomena.

Ukoliko ni nakon 8 dana od dana primitka Opomene ne dostavi potpuno narativno i financijsko izvješće, podnositelj prijave je u obavezi izvršiti povrat sredstava u proračun AP Vojvodine sa zakonskom kamatom i gubi pravo na podnošenje prijava prilikom raspisivanja sljedećeg natječaja.

Podnositelju prijave koji dostavi nepotpuno i nepravilno izvješće, upućuje se zahtjev za dopunu i ispravak izvješća.

U slučaju sumnje da dodijeljena sredstva nisu namjenski korištena, Tajništvo će pokrenuti postupak pred nadležnom proračunskom inspekcijom, radi kontrole namjenskog i zakonitog korištenja sredstava.

Podnositelj prijave je u obvezi dobivena sredstva vratiti u proračun AP Vojvodine, ukoliko se utvrdi da sredstva nisu iskorištena za realizaciju namjene za koju su dodijeljena.

**Izvješće Tajništva**

**Članak 18.**

Tajništvo izrađuje izvješće o realiziranoj financijskoj potpori programima odnosno projektima i potprojektima koji za cilj imaju unaprjeđivanje i razvoj multikulturalizma i tolerancije u AP Vojvodini iz proračunskih sredstava u prethodnoj kalendarskoj godini.

Izvješće iz stavka 1. ovog članka objavljuje se na službenoj mrežnoj stranici Tajništva i na portalu e-Uprava.

**Završne odredbe**

**Članak 19.**

Danom stupanja na snagu ovog Pravilnika prestaje vrijediti Pravilnik o dodjeli proračunskih sredstava Pokrajinskog tajništva za obrazovanje, propise, upravu i nacionalne manjine – nacionalne zajednice za unapređivanje položaja nacionalnih manjina – nacionalnih zajednica i razvoj multikulturalizma i tolerancije u Autonomnoj Pokrajini Vojvodini („Službeni list APV“, broj: 7/2023),

Ovaj Pravilnik stupa na snagu danom objave u „Službenom listu Autonomne Pokrajine Vojvodine“, a bit će postavljen i na službenoj mrežnoj stranici Pokrajinskog tajništva za obrazovanje, propise, upravu i nacionalne manjine – nacionalne zajednice.

**POKRAJINSKO TAJNIŠTVO ZA OBRAZOVANJE, PROPISE, UPRAVU I**

 **NACIONALNE MANJINE – NACIONALNE ZAJEDNICE**

Klasa: 000176647 2025 09427 005

Novi Sad, 23. 1. 2025. godine

 **POKRAJINSKI TAJNIK**

**Róbert Ótott**